TILTAKSPLAN MOT PLAGSOM/TRUENDE SEKSUELL OPPMERKSOMHET VED NMH.

Denne tiltaksplanen inneholder forebyggende og problemløsende tiltak mot plagsom/truende seksuell oppmerksomhet ved NMH.

Innledning. 

Både den nasjonale og internasjonale fagbevegelsen har de siste årene satt søkelyset på seksuell trakassering eller det som vanligvis kalles uønsket seksuell oppmerksomhet på arbeidsplassen. Seksuell trakassering er et alvorlig arbeidsmiljøproblem. Dette bekreftes ikke minst fra forskning som er utført på dette området. Mange arbeidsgivere har også innsett at dette er et problem som må tas seriøst, da slik trakassering ofte forårsaker stort sykefravær og nedsatt produktivitet. 

Som en følge av de siste års oppmerksomhet rundt dette arbeidsmiljøproblemet, fikk Arbeidsmiljølovens §12 i 1994 en viktig tilleggsformulering som lyder slik: 

"Arbeidstaker skal ikke utsettes for trakassering eller annen utilbørlig opptreden". 

Denne nye formulering innbefatter bl.a. fenomenet seksuell trakassering på arbeidsplassen. 

Lov om likestilling fikk følgende bestemmelse om seksuell trakassering i fjor: 

§ 8a.Seksuell trakassering 

       Det er ikke tillatt å utsette en annen for seksuell trakassering. Med seksuell trakassering menes uønsket seksuell oppmerksomhet som er plagsom for den oppmerksomheten rammer. Seksuell trakassering regnes som forskjellsbehandling på grunn av kjønn. Arbeidsgiver og ledelsen i organisasjoner eller utdanningsinstitusjoner har ansvar for å forebygge og å søke å hindre at seksuell trakassering skjer innenfor sitt ansvarsområde.  Likestillingsombudet og Klagenemnda for likestilling håndhever bestemmelsen i tredje ledd etter reglene i §§ 12-13.Reglene om bevisbyrde i § 16 og objektivt ansvar i § 17 første ledd kommer ikke til anvendelse ved håndhevingen av denne bestemmelse. 

Lovbestemmelsen understreker viktigheten av at denne type spørsmål blir behandlet seriøst.  

Selv om NMH ikke er en stor arbeidsplass er spørsmålet om uønsket seksuell oppmerksomhet like relevant å stille her som ved andre arbeidsplasser. Uønsket seksuell oppmerksomhet kan også ramme studenter. Det er et behov for å formulere et helhetlig program for forebygging og håndtering av saker av denne karakter ved høgskolen. 

Begrepsavklaring

Vi vet at seksuell oppmerksomhet kan være både ønsket og uønsket. Det er opplevelsen hos mottakeren av oppmerksomheten som avgjør om den er ønsket eller ei. Gjensidig flørt, forelskelse og kjærlighet oppleves positivt av begge parter og har derfor ingen relevans i denne sammenhengen. Begrepet uønsket seksuell oppmerksomhet er imidlertid et meget vidt begrep. Vi snakker gjerne om en skala av opplevelser knyttet til uønsket seksuell oppmerksomhet; alt fra likegyldighet til å føle seg plaget og truet til enden av skalaen der vedkommende føler seg systematisk trakassert. F.eks. finnes det tilfeller av seksuell oppmerksomhet som mottaker ikke liker, men som vedkommende likevel stiller seg likegyldig til, eksempelvis frekke og ertende bemerkninger med seksuelle overtoner fremsatt mellom gode venner og kollegaer. 

Av hensyn til rettsikkerhet og seriøsiteten bak tiltakene, finner NMH det nødvendig å avgrense begrepet uønsket seksuell oppmerksomhet til seksuell oppmerksomhet av plagsom og truende karakter. En plagsom og truende atferd kan ta form av alt fra verbale hentydninger, kommentarer til kropp og utseende til psykisk og fysisk press om seksuelle tjenester. Ofte kan grovheten i disse handlingene eskalere over tid, og gjerne også opptre sammen. Når situasjonen får preg av systematisk plaging over tid der den som plager er klar over mottakers negative reaksjoner, snakker vi om seksuell trakassering. Seksuell trakassering er den aller groveste form for plagsom/truende seksuell oppmerksomhet. Trakasseringen kan ha ødeleggende konsekvenser for studie-/arbeidssituasjonen for de som utsettes for dette. Av den grunn er det påkrevet at ledelsen på de nivåer det er aktuelt, tar et bevisst ansvar og griper inn. 

FOREBYGGENDE OG PROBLEMLØSENDE TILTAK 

Forebyggende tiltak

Yrkesetiske retningslinjer for ansatte
* Yrkesetiske retningslinjer, "code of conduct", for ansatte i tilknytning til undervisning og veiledningsvirksomhet overfor studenter på alle nivåer, inkludert stipendiater må utarbeides. Spørsmålet om plagsom/truende seksuell oppmerksomhet tas inn som eget punkt. 


Internkontroll 

* Plagsom/truende seksuell oppmerksomhet skal tas inn som et eget sjekkpunkt i Internkontrollsystemet og i Læringsmiljøplanen. Ledere på alle nivåer ved NMH har et ansvar for å forebygge plagsom/truende seksuell oppmerksomhet og ta alle henvendelser om slik atferd alvorlig.


Informasjon
Studenter og ansatte skal få informasjon om NMHs arbeid mot plagsom/truende seksuell oppmerksomhet og om rettigheter og plikter de har i slike tilfeller. 

Problemløsende tiltak 

Kontaktgruppe
* Studenter/stipendiater og ansatte som utsettes for plagsom/truende seksuell oppmerksomhet vil trolig ønske å henvende seg til en nøytral person utenfor studie- /arbeidsmiljøet sitt for å snakke ut om problemene og få hjelp til å løse dem. En kontaktgruppe som kan fylle denne funksjonen skal opprettes. Kontaktgruppen skal bestå av følgende personer: 

· En representant fra hver av de 3 hovedorganisasjonene ved NMH: Forskerforbundet, 2FO og Musikernes fellesorganisasjon. 

· En representant for administrasjonen

· En studentrepresentant 

De som har behov for hjelp kan fritt velge hvilken person i kontaktgruppen de 

ønsker å snakke med. Kontaktpersonene må underskrive en erklæring om taushetsplikt. 

Prosedyre ved eventuelle klagesaker vedrørende seksuell trakassering - disiplinærforføyning
Hvilken prosedyre eller fremgangsmåte som velges, vil selvsagt være avhengig av sakens karakter. Det finnes ikke kun én allmenngyldig prosedyre for håndtering av denne typen saker. Imidlertid skisserer vi nedenunder en mal som kan være til hjelp i valg av den mest hensiktsmessige fremgangsmåte både for student/ansatt og ledelsen på de ulike nivåene. 

Hva kan studenten/den ansatte gjøre når situasjonen blir uholdbar?
Når situasjonen føles uholdbar for studenten/den ansatte (heretter kalt klager), kan første skritt være å legge frem saken muntlig for en av de utvalgte kontaktpersonene. Her kan klager få hjelp til å finne ut om vedkommende har en sak man skal gå videre med, og i så fall hvilken fremgangsmåte som synes mest hensiktsmessig.

Dersom klager har en alvorlig sak, bør vedkommende rådes til å fremme skriftlig klage. 

Hvordan skal ledelsen håndtere denne typen saker?
Når ledelsen på det aktuelle nivå har mottatt en skriftlig klage om seksuell trakassering, må saken utredes grundig. Ledelsen har et ansvar for å finne ut hva klagen består i og hvordan den skal håndteres videre; om klagen bør få følger for den som er anklaget. Ledelsen bør ta rede på om det kan være andre lignende forhold knyttet til den anklagede. Saksbehandlingen må håndteres strengt konfidensielt. 

Ledelsen innkaller partene til hvert sitt møte hvor de får anledning til å uttale seg. Begge parter skal ha mulighet til å la seg bistå av en tillitsvalgt eller annen støtteperson. 

Tiltak/sanksjoner må stå i et adekvat forhold til det som har skjedd. Uansett karakteren av saken, må ledelsen sørge for at all saksbehandling foregår skriftlig. Dette er særdeles viktig dersom saken skulle utvikle seg til en alvorlig disiplinærsak. Saken må derfor inneholde skriftlig dokumentasjon på de alvorlige hendelsene, møtereferater og nedtegnelse av eventuelle vitneavhør. Eventuelle tilrettevisninger eller advarsler mot tjenestemann må fremføres skriftlig. 

I mer alvorligere saker vil Tjenestemannslovens §§14, 15 og 16 som omhandler hhv. ordensstraff, avskjed og suspensjon kunne komme til anvendelse. Fremgangsmåte i slikt tilfeller er som ved andre saker med henvisning til de samme paragrafer. 

